2.12.2022
EL
Επίσημη Εφημερίδα της Ευρωπαϊκής Ένωσης
L 311/173
(36)
Όπως αναφέρεται στην αιτιολογική σκέψη 30, το πρόβλημα που εντοπίστηκε από τις γαλλικές αρχές στην προκειμένη περίπτωση περιλαμβάνει την επείγουσα ανάγκη μείωσης των εκπομπών αερίων του θερμοκηπίου.
Κατά την αξιολόγηση του κατά πόσον το μέτρο δεν θέτει περισσότερους περιορισμούς από τους απαιτούμενους για την αντιμετώπιση του συγκεκριμένου προβλήματος, η Επιτροπή θα εξετάσει κατά πόσον το μέτρο είναι ικανό να επιτύχει τον στόχο — που είναι να συμβάλει στη μείωση των εκπομπών αερίων του θερμοκηπίου, και δεν υπερβαίνει τα αναγκαία για την επίτευξή του, λαμβάνοντας υπόψη κατά πόσον άλλοι τρόποι μεταφοράς παρέχουν κατάλληλα επίπεδα υπηρεσιών για την εξασφάλιση της αναγκαίας συνδεσιμότητας.
(37)
Στο πλαίσιο αυτό, οι αρνητικές επιπτώσεις για τους ευρωπαίους πολίτες και τη συνδεσιμότητα από οποιονδήποτε περιορισμό των δικαιωμάτων μεταφοράς πρέπει να αντισταθμίζονται από τη διαθεσιμότητα οικονομικά προσιτών, εύχρηστων και πιο βιώσιμων εναλλακτικών τρόπων μεταφοράς.
(38)
Ως προκαταρκτική παρατήρηση, η Επιτροπή σημειώνει ότι αναπτύσσονται διάφορα νομοθετικά και μη νομοθετικά εργαλεία, για να βοηθηθεί και να ενθαρρυνθεί περαιτέρω ο τομέας των αεροπορικών μεταφορών να μειώσει σημαντικά τις εκπομπές CO2 και να καταστεί πιο βιώσιμος.
Στο πλαίσιο της «δέσμης προσαρμογής στον στόχο του 55 %», η Επιτροπή υπέβαλε πρόταση για την αναθεώρηση του συστήματος εμπορίας δικαιωμάτων εκπομπών της ΕΕ (ΣΕΔΕ) (14) με στόχο την ενίσχυση του μηνύματος μέσω των τιμών των ανθρακούχων εκπομπών, πρόταση αναθεώρησης της οδηγίας για τη φορολογία της ενέργειας (15) που καταργεί την υποχρεωτική εξαίρεση για τα καύσιμα αεριωθουμένων, καθώς και νέα νομοθετική πρόταση, την «ReFuelEU Aviation» (16).
Η εν λόγω πρωτοβουλία αποσκοπεί στην απαλλαγή του τομέα της αεροπορίας από τις ανθρακούχες εκπομπές, μέσω της επιβολής της χρήσης βιώσιμων αεροπορικών καυσίμων (SAF), διασφαλίζοντας παράλληλα την εύρυθμη λειτουργία της αγοράς αερομεταφορών.
Οι προτάσεις της Επιτροπής για την επικαιροποίηση της νομοθεσίας σχετικά με τον Ενιαίο Ευρωπαϊκό Ουρανό και των κανόνων για τη διαχείριση της εναέριας κυκλοφορίας (17) προσφέρουν επίσης μεγάλες δυνατότητες εκσυγχρονισμού και βιωσιμότητας, συμβάλλοντας στη μείωση της πλεονάζουσας κατανάλωσης καυσίμων και των εκπομπών CO2 που προκαλούνται από τις μη αποδοτικές πτήσεις και τον κατακερματισμό του εναέριου χώρου.
Οι εν λόγω νομοθετικές προτάσεις συζητούνται επί του παρόντος από τους συννομοθέτες και δεν έχουν ακόμη τεθεί σε εφαρμογή.
Μόλις τεθούν σε εφαρμογή, αναμένεται να συμβάλουν αποτελεσματικά στην απαλλαγή του τομέα των αεροπορικών μεταφορών από τις ανθρακούχες εκπομπές, σε βαθμό που το υπό εξέταση μέτρο δεν θα είναι πλέον αναγκαίο.
(39)
Παρ’ όλα αυτά, η Επιτροπή επισημαίνει ότι, για να συμβάλει εν τω μεταξύ στη μείωση των εκπομπών αερίων του θερμοκηπίου στον τομέα των αεροπορικών μεταφορών, η Γαλλία επέλεξε να περιορίσει προσωρινά την άσκηση των δικαιωμάτων μεταφοράς για τις εσωτερικές τακτικές δημόσιες επιβατικές αεροπορικές μεταφορές για τις οποίες υπάρχουν περισσότερες απευθείας καθημερινές σιδηροδρομικές συνδέσεις διάρκειας κάτω των δυόμισι ωρών με επαρκή συχνότητα και κατάλληλα ωράρια.
(40)
Όσον αφορά το κατά πόσον άλλοι τρόποι μεταφοράς παρέχουν κατάλληλα επίπεδα υπηρεσιών, η Επιτροπή επισημαίνει ότι το άρθρο 1 του τελικού σχεδίου διατάγματος προβλέπει λεπτομερέστερο σύνολο σχετικών και αντικειμενικών απαιτήσεων, οι οποίες λαμβάνουν υπόψη την ποιότητα της σύνδεσης τόσο για τους επιβάτες από σημείο σε σημείο όσο και για τους επιβάτες με ανταπόκριση.
Επιπλέον, οι αρμόδιες γαλλικές αρχές δεσμεύθηκαν να αξιολογούν εκ των προτέρων, πριν από κάθε περίοδο προγραμματισμού, κατά πόσον η σιδηροδρομική σύνδεση προσφέρει κατάλληλο επίπεδο υπηρεσιών σε μια δεδομένη γραμμή (όπως ορίζεται στο άρθρο 1 του τελικού σχεδίου διατάγματος), και στη συνέχεια να ενημερώνουν δεόντως τους δυνητικά ενδιαφερόμενους μεταφορείς για τις γραμμές που μπορούν να εξακολουθήσουν να εξυπηρετούνται.
Αυτό σημαίνει επίσης ότι μια γραμμή που έχει απαγορευθεί θα μπορούσε δυνητικά να εξυπηρετηθεί εκ νέου, εάν η ποιότητα της σιδηροδρομικής υπηρεσίας αλλάξει και δεν πληροί πλέον τις προϋποθέσεις του κατάλληλου επιπέδου υπηρεσιών, παρέχοντας έτσι κίνητρα για την παροχή ποιοτικών σιδηροδρομικών υπηρεσιών που προσφέρουν κατάλληλα επίπεδα υπηρεσιών.
Η Επιτροπή θεωρεί ότι αυτή η δυναμική προσέγγιση που λαμβάνει υπόψη τη μελλοντική ανάπτυξη των σιδηροδρομικών υπηρεσιών θα προωθήσει την πολυτροπικότητα, σύμφωνα με τους στόχους της στρατηγικής για την κινητικότητα, και θα ωφελήσει τη συνδεσιμότητα.
(41)
Όσον αφορά το περιβαλλοντικό όφελος από το μέτρο, οι γαλλικές αρχές αναφέρουν ότι: «η κατάργηση των τριών συνδέσεων Orly-Μπορντό, Orly-Λυών και Orly-Νάντη, η οποία ισχύει ήδη (18), θα έχει ως αποτέλεσμα συνολική μείωση των εκπομπών CO2 από τις αεροπορικές μεταφορές κατά 55 000 τόνους» (19).
(14) (15) (16) (17) (18)
COM(2021) 552 final της 14.7.2021.
COM(2021) 563 final της 14.7.2021.
COM(2021) 561 final της 14.7.2021.
COM(2020) 577 final και COM(2020) 579 final της 22.9.2020.
Η Επιτροπή επισημαίνει ότι η Air France είχε ήδη αποφασίσει να διακόψει τις δραστηριότητές της στις τρεις αυτές γραμμές το 2020, ιδίως στο πλαίσιο του δανείου και της κρατικής εγγύησης για δάνεια που χορήγησε η Γαλλία.
Επομένως, η απαγόρευση των εν λόγω γραμμών δεν θα οδηγήσει σε πραγματική μείωση των εκπομπών.
Ωστόσο, ενδέχεται να προκύψουν μη μετρήσιμα περιβαλλοντικά οφέλη, δεδομένου ότι οι αερομεταφορείς που ενδεχομένως ενδιαφέρονται για την εκμετάλλευση αυτών των γραμμών δεν θα μπορέσουν να το πράξουν.
(19) Εκτιμήσεις της DGAC με βάση την κίνηση του 2019.